એક વિચારવા જેવી બાબત એ પણ છે કે આજના નેતાઓ અને કહેવાતા સમાજસેવકો ખેડુતોના નામે અનેક ઘણી જમીન ખરીદીને બેઠા છે. આ જમીનો પર મળનાર સસ્તી લોન પોતે લે છે. તેમાં મળતા સબસીડી સહીતના લાભો ખાઈ જાય છે અને સામે પક્ષે સાચા ખેડુતોને ભાગીયા(ભાગીયા શબ્દ શહેરીવિસ્તારો માટે નવો હશે પણ ગ્રામ્ય વિસ્તારોમાં આજ પ્રથા ચાલે છે) રાખીને કે પછી ખેતમજુરના રૂપમાં સસ્તા ભાવે મજુરી કરાવીને તેમનુ શોષણ કરી રહ્યા છે. આવા નાના ખેડુતો અને ખેતમજુરોને નામે જમીન ન હોવાથી તે સાચા ખેડુત હોવા છતાં ન તો તેમને સરકારી યોજનાનો લાભ મળે છે કે ન રાહત.. તો પછી સરકાર ગમે તેટલી યોજનાઓ બહાર પાડે, ગમે તેટલી લોન માફ કરે આ લોકોની સ્થિતી કેવી રીતે સુધરવાની?